1. Úvod

	Poštová banka, a.s. je bankou s univerzálnou bankovou licenciou, ktorej najväčším akcionárom je Slovenská konsolidačná, a.s. (takmer 47%). Slovenská konsolidačná, a.s. je spoločnosťou v 100%-nom vlastníctve štátu zastúpeného Ministerstvom financií SR a preto Ministerstvo financií SR venuje veľkú pozornosť vývoju tejto banky.

Vzhľadom na nepriaznivú finančnú situáciu v Poštovej banke, a.s. ku koncu roka 1999 bolo z hľadiska zlepšenie tejto situácie nevyhnutné zvýšiť jej základné imanie. Valné zhromaždenie preto v máji minulého roka rozhodlo o zvýšení základného imania o 2,4 mld. Sk, čím došlo k posilneniu kapitálu a zvýšeniu kapitálovej primeranosti banky.

Základné imanie Poštovej banky, a.s. bolo zvýšené formou upísania nových akcií. Slovenské telekomunkácie, a.s., ktoré boli v tom čase najväčším akcionárom banky, upísali akcie v menovitej hodnote 1,4 mld. Sk. Slovenská pošta, š.p. upísala akcie v menovitej hodnote 0,2 mld. Sk. Minoritní akcionári, združení vo finančnej skupine Istrokapitál, a.s., upísali nové akcie Poštovej banky, a.s. v celkovej menovitej hodnote 0,8 mld. Sk.

Novovydané akcie Poštovej banky, a.s., upísané Slovenskými telekomunikáciami, a.s. vo výške 1,4 mld. Sk, a pôvodné akcie banky vo vlastníctve Slovenských telekomunikácií, a.s. v hodnote 0,3 mld. Sk, odkúpila Slovenská konsolidačná, a.s. z prostriedkov vyčlenených z privatizácie Slovenských telekomunikácií, a.s.. Slovenská konsolidačná, a.s. tak nadobudla akcie Poštovej banky, a.s. v celkovej menovitej hodnote 1,7 mld. Sk, čo predstavuje
46,82%-ný podiel na základnom imaní banky.

Štruktúra akcionárov Poštovej banky, a.s. po zvyšovaní základného imania v máji 2000:

P.č.	             Obchodné meno akcionára	Počet vlastnených akcií	Podiel na základnom imaní PB v %	
      1	Slovenská konsolidačná, a.s.	17057                     	46,82	
      2	Istrokapitál, a.s.	12479	34,25	
      3	Slovenská pošta, štátny podnik	4460	12,24	
      4	Ministerstvo dopravy, pôšt a telekomunikácií SR	100	0,27	
      5	RAIL CARGO SLOVAKIA, a.s.	930	2,55	
      6	MERTFAKTOR, s.r.o.	438	1,20	
      7	M – KREDIT, s.r.o.	219	0,60	
      8	Osterreichische Postsparkasse AG	660	1,81	
      9	UNIQA Versicherungen AG	87	0,24	

	Ako vyplýva z akcionárskej štruktúry Poštovej banky, a.s., štát prostredníctvom Slovenskej konsolidačnej, a.s., Slovenskej pošty, š.p. a Ministerstva dopravy, pôšt a telekomunikácii SR kontroluje približne 60% akcií banky. Tento podiel však nedosahuje rozhodujúci 2/3 podiel na základnom imaní banky a preto bola na uskutočnenie strategických rozhodnutí potrebná dohoda s privátnymi akcionármi banky. Najdôležitejším zo súkromných akcionárov Poštovej banky, a.s. je spoločnosť Istrokapitál, a.s., ktorej podiel na základnom imaní banky predstavuje vyše 34%.   
2. Súčasná finančná pozícia Poštovej banky, a.s.

Poštová banka, a.s. vykázala za rok 2000 stratu vo výške 844 mil. Sk. Oproti predchádzajúcemu roku je to výrazné zlepšenie, pretože vtedy zaznamenala stratu
1,7 mld. Sk.

Strata za rok 2000 bola spôsobená najmä tvorbou opravných položiek a rezerv na rizikové aktíva v objeme 902 mil. Sk, a mimoriadnymi nákladmi v súvislosti s odpisom nevymožiteľných pohľadávok vo výške 873 mil. Sk. Tieto kroky však boli nevyhnutné na celkovú stabilizáciu banky. Z prevádzkovej činnosti však banka dosiahla zisk vo výške 141 mil. Sk.

Bilančná suma Poštovej banky, a.s. dosiahla ku koncu roka 2000 hodnotu 19,6 mld. Sk a oproti predchádzajúcemu roku vzrástla o 15,7%. Vklady klientov sa medziročne zvýšili o 10% a dosiahli hodnotu 16,8 mld. Sk, čo predstavuje 86%-ný podiel na celkových pasívach.

Banka v priebehu roka 2000 pokračovala v ozdravovaní svojho úverového portfólia,
a to predovšetkým už spomínaným odpisom nevymožiteľných pohľadávok a dotvorením opravných položiek opravných položiek a rezerv k existujúcim úverovým pohľadávkam. Banka taktiež upustila od financovania rizikových úverov a voľné finančné zdroje umiestňovala takmer výlučne do štátnych a verejných cenných papierov.        
	
Na základe výroku audítora za účtovné obdobie roka 2000 by mala banka podľa jeho názoru dotvoriť ďalšie opravné položky a rezervy v objeme cca 500 mil. Sk. V prípade takéhoto postupu by klesla kapitálová primeranosť Poštovej banky, a.s. pod Národnou bankou Slovenska predpísaných 8%. 

3. Memorandum o porozumení akcionárov Poštovej banky, a.s.

S cieľom zabezpečiť koordináciu výkonu akcionárskych práv a predaja majetkových podielov v Poštovej banke, a.s. bolo dňa 2. marca tohto roka medzi Slovenskou konsolidačnou, a.s., Istrokapitálom, a.s. a Slovenskou poštou, š.p. ako akcionárov banky podpísané memorandum o porozumení.

Predmetom uvedeného memoranda o porozumení tri základné záležitosti, a to:

-	úprava zásad pri koordinácii výkonu akcionárskych práv a podieľaní sa jej riadení
-	zloženie orgánov banky,
-	úprava vzťahov účastníkov týkajúcich sa koordinácie postupu predaja ich majetkových podielov.

Istrokapitál, a.s. v súlade s memorandom odkúpil majetkové podiely od ostatných minoritných akcionárov patriacich do jeho finančnej skupiny. Týmto krokom zvýšil svoj podiel na základnom imaní a hlasovacích právach Poštovej banky, a.s. z 4,93% na 34,25%. Podiel Slovenskej konsolidačnej, a.s. na základnom imaní a hlasovacích právach banky zostal rovnaký a predstavuje 46,82%. 
V zmysle memoranda o porozumení sa následne dňa 20. apríla tohto roka konalo mimoriadne valné zhromaždenie Poštovej banky, a.s., ktoré rozhodlo o zmene v orgánoch banky. Po týchto zmenách je zloženie orgánov banky nasledovné:
    
Predstavenstvo:

		Ing. Ivan Benda			predseda
		Mgr. Ľubomír Glasa			podpredseda
		Ing. Pavol Vaškovič			podpredseda						Ing. Libor Chrást			člen 
		Ing. Róbert Beláň			člen		  		

Dozorná rada:

		Ing. Miroslav Remeta			predseda (Istrokapitál, a.s.)
		RNDr. Jaroslav Dobrotka		podpredseda (Slovenská pošta, š.p.)
		Mgr. Michal Bartók			tajomník (Istrokapitál, a.s.)
		Mgr. Viliam Harvan			člen (Slovenská konsolidačná, a.s.)
		Doc. Ing. Milan Šikula, DrSc.	člen (Slovenská konsolidačná, a.s.)
		Doc. Ing. Milan Belica, PhD.		člen (Slovenská konsolidačná, a.s.)
		Doc. Ing. Božena Petrjánošová	člen (volený zamestnancami)
		Ing. Ivan Mikuš			člen (volený zamestnancami)
		Ing. Milan Svocák			člen (volený zamestnancami)				 			

Na predmetnom mimoriadnom valnom zhromaždení akcionárov Poštovej banky, a.s. boli zmenené aj stanovy banky. Predmetom zmeny stanov banky bolo v zmysle podpísaného memoranda rozšírenie kompetencií dozornej rady a posilnenie jej kontrolnej funkcie.

Dôvodom už uskutočnených krokov bolo vytvoriť predpoklady na dosiahnutie čo najvyššieho efektu pri predaji majetkových účastí na základnom imaní banky. Podľa memoranda o porozumení majú Slovenská konsolidačná, a.s. (46,82%-ný podiel na základnom imaní banky) a Istrokapitál, a.s. (34,25%-ný podiel na základnom imaní) záujem odpredať svoje akcie tretej osobe. Slovenská pošta, a.s. nemá prioritný záujem znížiť svoj podiel v Poštovej banke, a.s., avšak nevylučuje, že vyvinie maximálne úsilie zúčastniť sa koordinovaného predaja časti akcií zo svojho portfólia, ak to bude pre ňu výhodné a ak si ponechá doterajší rozsah výkonu akcionárskych práv.

  	 
4. Návrh ďalšieho postupu naloženia s akciami Poštovej banky, a.s.

Dôležitou súčasťou Memoranda o porozumení akcionárov Poštovej banky, a.s. je koordinovaný postup predaja ich majetkových podielov. Majetkové podiely vo vlastníctve Slovenskej konsolidačnej, a.s. a Istrokapitálu, a.s. budú predávané spoločne, čím bude strategickému investorovi ponúknutý minimálne 2/3 podiel na základnom imaní banky. Týmto spôsobom sa dosiahne maximálny výnos z predaja týchto majetkových podielov v prepočte na jednu akciu.
Spoločný predaj podielov Slovenskej konsolidačnej, a.s. a Istrokapitálu, a.s. bude prebiehať štandardným spôsobom, t.j. na princípe medzinárodného tendra. V súčasnej dobe prebiehajú záverečné práce na príprave informačného memoranda pre strategických investorov. Vypracovaniu informačného memoranda predchádzal audit, ktorý vykonala spoločnosť KPMG. Potencionálni záujemcovia budú môcť po prejavení záujmu a podpísaní prehlásenia o mlčanlivosti obdržať toto memorandum. 

Vecný a časový harmonogram predaja akcií Poštovej banky, a.s.:

Postupnosť jednotlivých krokov	Plánovaný termín	
1. Prerokovanie „Informácie o naložení s akciami Poštovej banky, a.s. Bratislava“ vo vláde SR   	júl 2001	
2. Ukončenie informačného memoranda	august 2001	
3. Vyhlásenie tendra	september 2001	
4. Prejavenie predbežného záujmu	október 2001	
5. Predloženie predbežných ponúk	do 15. novembra 2001	
6. Due dilligence	december 2001	
7. Predloženie záväzných ponúk	január 2002	
8. Výber investora	január 2002	
9. Podpísanie zmlúv o kúpe akcií 	február 2002	

5. Záver

K samotnému úspešnému naplneniu predaja majetkových podielov musia predchádzať ďalšie opatrenia smerujúce k zlepšeniu finančnej pozície Poštovej banky, a.s.. Jedným z najdôležitejších opatrení je dokončenie ozdravenia portfólia banky za aktívnej účasti jej akcionárov banky. Zároveň je nevyhnutné dokončiť aj organizačnú a personálnu reorganizáciu banky.

Pre zvládnutie uvedených krokov je potrebná súčinnosť Národnej banky Slovenska pri zabezpečení plnenia všetkých parametrov banky s platnou, ako aj s pripravovanou legislatívou a opatreniami Národnej banky Slovenska.

Ďalším z nemenej dôležitých opatrení je zosúladenie strategických zmluvných vzťahov banky na úroveň a kvalitu obvyklú u potenciálnych zahraničných záujemcov a zabezpečenie nových strategických obchodných vzťahov pre výkon služieb blízkych jej charakteru, typu a štruktúre siete s pozitívnym vplyvom na hodnotu pri jej predaji, čo predpokladá aktívnu spoluprácu Poštovej banky, a.s. so Slovenskou poštou, š.p..